TARYBOS SPRENDIMAS
2006 m. liepos 24 d.
dėl Protokolo dėl prekybos žmonėmis, ypač moterimis ir vaikais, prevencijos, sustabdymo bei baudimo už vertimąsi ja, papildančio Jungtinių Tautų konvenciją prieš tarptautinį organizuotą nusikalstamumą, sudarymo Europos bendrijos vardu, susijęs su tomis Protokolo nuostatomis, kurios patenka į Europos bendrijos steigimo sutarties III dalies IV antraštinės dalies taikymo sritį
(2006/619/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 62 straipsnio 2 punktą, 63 straipsnio 3 punktą ir 66 straipsnį kartu su 300 straipsnio 2 dalies pirma pastraipa ir 3 dalies pirma pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Komisija, pritarus Tarybai, Bendrijos vardu vedė derybas dėl Bendrijos kompetencijai priklausančių Protokolo aspektų.
(2)
Taryba nurodė Komisijai vesti derybas dėl Bendrijos prisijungimo prie pirmiau nurodyto tarptautinio susitarimo.
(3)
Derybos buvo sėkmingai užbaigtos ir 2000 m. gruodžio 12 d. Bendrija atitinkamą dokumentą pasirašė pagal 2000 m. gruodžio 8 d. Tarybos sprendimą 2001/87/EB (2).
(4)
Keletas valstybių narių yra Protokolo šalys, o kitose vyksta ratifikavimo procesas.
(5)
Šis sprendimas neturi įtakos Jungtinės Karalystės ir Airijos pozicijai pagal Protokolą dėl Šengeno acquis integravimo į Europos Sąjungos sistemą ir pagal Protokolą dėl Jungtinės Karalystės ir Airijos pozicijos, pridėtą prie Europos Sąjungos sutarties ir Europos bendrijos steigimo sutarties, todėl šis sprendimas nėra privalomas Jungtinei Karalystei ir Airijai tiek, kiek jis yra susijęs su Bendrijos išorės įgaliojimų vykdymu tokiose srityse, kuriose Bendrijos vidaus teisės aktai nėra privalomi Jungtinei Karalystei ir (arba) Airijai.
(6)
Šis sprendimas neturi įtakos Danijos pozicijai pagal Protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties, todėl Danija nedalyvauja jį priimant ir jis jai nėra privalomas.
(7)
Konvencijos sudarymas Bendrijos vardu buvo patvirtintas 2004 m. balandžio 29 d. Tarybos sprendimu 2004/579/EB (3), o tai pagal Konvencijos 37 straipsnio 2 dalį yra Bendrijos tapimo Protokolo šalimi sąlyga.
(8)
Buvo įvykdytos kitos sąlygos, leidžiančios Bendrijai deponuoti patvirtinimo dokumentą, numatytą Konvencijos 36 straipsnio 3 dalyje ir Protokolo 16 straipsnio 3 dalyje.
(9)
Tiek, kiek Protokolo nuostatos patenka į Sutarties III dalies IV antraštinės dalies taikymo sritį, Protokolo sudarymas turėtų būti patvirtintas Bendrijos vardu.
(10)
Tiek, kiek Protokolo nuostatos patenka į Sutarties 179 ir 181a straipsnių taikymo sritį, Protokolo sudarymas Bendrijos vardu turėtų būti patvirtintas atskiru Tarybos sprendimu (4).
(11)
Deponuodama patvirtinimo dokumentą, Bendrija pagal Protokolo dėl prekybos žmonėmis 16 straipsnio 3 dalį taip pat turėtų deponuoti deklaraciją dėl savo kompetencijos Protokolu reglamentuojamais klausimais,
NUSPRENDĖ:
1 straipsnis
Europos bendrijos vardu patvirtinamas Protokolas dėl prekybos žmonėmis, ypač moterimis ir vaikais, prevencijos, sustabdymo bei baudimo už vertimąsi ja, papildantis Jungtinių Tautų konvenciją prieš tarptautinį organizuotą nusikalstamumą, kaip pateikta I priede.
Bendrijos oficialaus patvirtinimo dokumente pateikiama ir kompetencijos deklaracija pagal Protokolo 16 straipsnio 3 dalį, kaip pateikta II priede.
2 straipsnis
Šis sprendimas taikomas tiek, kiek Protokolo nuostatos patenka į Sutarties III dalies IV antraštinės dalies taikymo sritį.
3 straipsnis
Tarybos pirmininkas įgaliojamas paskirti asmenį, įgaliotą deponuoti oficialaus patvirtinimo dokumentą, kad Protokolas taptų privalomas Bendrijai.
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2006 m. liepos 24 d.